**קבר יהושע כהן גדול** נמצא על פי המסורת בגדה המערבית של נהר חידקל, ליד שדה התעופה הצבאי אל-מות'נא כ-50 קילומטר מבגדאד. המקום מקודש ליהודים ומוסלמים כאחד.

על פי המסורת היהודית, זהו קברו של יהושע בן יהוצדק, ממקימי בית המקדש השני שהתמנה לכהן גדול על ידי עולי בבל. לאחר מותו, בסוף המאה השישית לפני ספירת הנוצרים, גופתו הוחזרה לבבל שם נקברה. על פי המסורת המוסלמית, זהו קברו של נבי יושע (יהושע בן נון) הידוע באסלאם כעוזרו, תלמידו וממשיכו של משה רבינו.

תולדות הקבר
-----------

לא קיים תיעוד מדויק לגבי הקמת הקבר, אך קיימות עדויות רבות של מטיילים שתיארו בספריהם את הקבר ואת עלייתם לרגל של יהודי בגדד אליו.

בשנת 1554, הנוסע הפרסי עלי אכבר קטאי (אנ') תיאר את הקבר כ"מבנה קטן בו קבר המקודש על ידי הערבים והיהודים. אומרים שנמצאים בו שרידיו של הכהן הגדול של היהודים. מעל הקבר יש לוחית נחושת עליה כתוב באותיות עבריות יהושע כהן גדול".

במאה ה-17, הקרטוגרף הפורטוגזי פדרו טייקסיירה (אנ') תיאר את הקבר בצורה דומה לקטאי. הקרטוגרף הדני קרסטן ניבור (אנ'), שביקר בבגדד בשנת 1761, כתב "היום אפשר לראות מבנה קטן בו מבקרים בעיקר יהודים ובו קבור אדם ששמו יהושע". בשנת 1825 הקבר והטקס הדתי שקיימו סביבו היהודים תוארו על ידי מבקר מטעם אגודה מיסיונרית. הנוסע 'בנימין השני' (ישראל יוסף בנימין), שביקר בבגדאד בשנת 1848, כתב לאחר ביקורו באתר הקבר: "במרחק שעה אחת מן העיר בגדאד, עומד בניין אחד קטן, מוקף בשמונה עצי שקדים, שם נמצא קבר יהושע כהן גדול, מעוטר בכל מיני פאר לכבוד ולתפארת. תחת בימת הקבר מונחים כמה כתבי-יד עתיקים, אשר קראו מהם האנשים הבאים אל המקום ההוא. היהודים הולכים אל הקבר פעם אחת בחודש, לשמוע קריאת הדברים מתוך כתבי-היד הנזכרים, ואחרי כלות הקריאה, יזמרו שירים ותשבחות".

מתחם קברו של יהושע כהן גדול הוגדר תמיד על ידי שלטונות עיראק כ'אדמה מוסלמית קדושה'. השלטונות אפשרו ליהודים לעלות לרגל לקבר אך אסרו קבורה יהודית במקום. בשנת 1888 רצו בני הקהילה בבגדאד לקבור את החכם עבדאללה סומך במתחם אך נתקלו בהתנגדות עזה וראשי הקהילה נעצרו. בשנת 1941, בערב חג השבועות, חיילים מצבא עיראק, יחד עם אזרחים, תקפו את היהודים שהיו בדרכם לקברו של יהושע כהן גדול, כפי שנהגו לעשות בחג השבועות. אירוע זה סימן את תחילת ה'פרהוד', הפרעות שנערכו באוכלוסייה היהודית בבגדאד.

מאז נפילתו של סדאם חוסיין ב־2003, הפסיקה ממשלת עיראק לתחזק את הנכסים הארכאולוגיים וההיסטוריים בשטחה ובכללם הנכסים היהודיים. קבר יחזקאל הנביא הפך למסגד, קבר עזרא הסופר וקבר יהושע כהן גדול הפכו לאתרים קדושים למוסלמים, וקבר הנביא נחום מצוי בסכנת קריסה.

הרב ישראל מאיר גבאי, יושב ראש אגודת 'אהלי צדיקים' שביקר בעיראק בשנת 2013, כתב שהקבר נמצא בידי המוסלמים. הוא נקרא בפיהם 'נבי יושע' ומוסלמים רבים מבקרים בו כדי לבקש רפואה.

הארגון העולמי של יהודי עיראק, שהוקם בשנת 2008 בלונדון, שם לו למטרה לשמר את המקומות הקדושים ליהדות בעיראק, הנחשבים קדושים גם עבור קהילות דתיות אחרות, כגון קבר יחזקאל הנביא, קבר נחום האלקושי, קבר יונה בן אמיתי, קבר דניאל הנביא, קבר עזרא הסופר וקבר יהושע כהן גדול.

הערות שוליים
------------

1. ↑  Yūsuf Rizq Allāh Ghanīmah, **A Nostalgic Trip Into the History of the Jews of Iraq**, University Press of America, 1998, מסת"ב 978-0-7618-1225-8. (באנגלית)
2. ↑  Tomb of the High Priest Joshua (Jeshua) at Baghdad, Iraq | Archive | Diarna.org, archive.diarna.org
3. ↑  בדף הפייסבוק של יהדות בבל: Evidences To The Shrine Of Joshua The High Priest By Different Travelers In Different Periods Between 16 Century - 18 Century. Shrine Location: Junaid al-Baghdadi Cemetery,Iraq
4. ↑  THE HAKLUYT SOCIETY, The travels of Pedro Teixiera, pg. 68
5. ↑  **The American Missionary Register ...**, J. & J. Harper, 1825. (באנגלית)
6. ↑  ספר מסעי ישראל: בו יסופר מאחינו בני ישראל ... בארצות אסיה ואפריקה, מצבם המדיני והמוסרי, מדותיהם דעותיהם ומנהגיהם ... / ככל אשר ראה ... כהר"ר ישראל בן יוסף בנימין ... ;ועתה נעתק לשפת עברית מאת דוד גארדאן .. | בנימין, ישראל יוסף, 1818-1864 (גארדאן, דוד בן דב בר, 1831-1886 ) | גארדאן, דוד בן דב בר, 1831-1886 | הספרייה הלאומית, באתר www.nli.org.il
7. ↑  משה בן חיים, י"ח באלול: יום פטירתו של רבנו חכם עבדאללה סומך זיע"א רבו של רבנו הבן איש חי, באתר מורשת מרן - הרב עובדיה יוסף, ‏2020-09-06
8. ↑  The Outbreak of the Pogrom (Farhud) of June 1941 in Baghdad, Zvi Yehuda, Nehardea, 2005-6. : Center for Online Judaic Studies (באנגלית)
9. ↑  עטרה ליושנה: איש העסקים שמנסה להציל את קודשי היהדות בעיראק, באתר מעריב אונליין
10. ↑  על נהרות בבל – אהלי צדיקים, באתר zadikim.com
11. ↑  Amanda Ufheil-Somers, Claiming Jewish Communal Property in Iraq, MERIP, ‏2008-09-26 (באנגלית)